LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 2005 M. LAPKRIČIO 22 D. NUTARIMO NR. 1270 „DĖL NACIONALINĖS LISABONOS STRATEGIJOS ĮGYVENDINIMO PROGRAMOS“ PAKEITIMO

2007 m. rugpjūčio 8 d. Nr. 854

Vilnius

Įgyvendindama Lietuvos Respublikos Vyriausybės 2006–2008 metų programos įgyvendinimo priemonių, patvirtintų Lietuvos Respublikos Vyriausybės 2006 m. spalio 17 d. nutarimu Nr. 1020 (Žin., 2006, Nr. 112-4273), 345 punktą ir atsižvelgdama į Europos Vadovų Tarybos 2007 m. kovo 8–9 d. išvadas ir Lietuvai pateiktas rekomendacijas, Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2005 m. lapkričio 22 d. nutarimą Nr. 1270 „Dėl Nacionalinės Lisabonos strategijos įgyvendinimo programos“ (Žin., 2005, Nr. 139-5019):

1. Išdėstyti 1 punktą taip:

„1. Patvirtinti pridedamus:

1.1. Nacionalinę Lisabonos strategijos įgyvendinimo programą;

1.2.Nacionalinės Lisabonos strategijos įgyvendinimo programos pirmaeilius uždavinius, jų įgyvendinimo priemones.“

2. Išdėstyti 3 punktą taip:

„3. Įpareigoti ministerijas ir Vyriausybės įstaigas:

3.1. į rengiamus atitinkamų metų strateginius veiklos planus įtraukti atitinkamas Nacionalinės Lisabonos strategijos įgyvendinimo programos priemones ir numatyti jų finansavimą iš joms skirtų bendrųjų asignavimų;

3.2. rengiant Nacionalinę Lisabonos strategijos įgyvendinimo programą ir jos įgyvendinimo 2008–2011 metų priemones, atsižvelgti į Nacionalinės Lisabonos strategijos įgyvendinimo programos pirmaeilius uždavinius, jų įgyvendinimo priemones, Europos Vadovų Tarybos 2008 m. išvadas ir Jungtines ekonomikos augimo ir užimtumo gaires 2008–2011 metams.“

3. Papildyti šiuo 4 punktu:

„4. Pasiūlyti Vilniaus miesto savivaldybei dalyvauti vykdant Nacionalinės Lisabonos strategijos įgyvendinimo programos pirmaeilius uždavinius, jų įgyvendinimo priemones.“

Ministras Pirmininkas	Gediminas Kirkilas

Ūkio ministras	Vytas Navickas

PATVIRTINTA

Lietuvos Respublikos Vyriausybės

2005 m. lapkričio 22 d. nutarimu Nr. 1270

(Lietuvos Respublikos Vyriausybės

2007 m. rugpjūčio 8 d. nutarimo Nr. 854

redakcija)

Nacionalinės Lisabonos strategijos įgyvendinimo programos pirmaeiliai uždaviniai, jų įgyvendinimo priemonės

Pirmaeiliai uždaviniai	Įgyvendinimo priemonės	Atsakingi vykdytojai	Įvykdymo terminas
1. Išlaikyti sparčius ir tolygius realiosios konvergencijos tempus ir stabilią makroekonominę aplinką	1.1. Įgyvendinti Vidutinės trukmės laikotarpio kainų stabilumo strategijos, kuri parengta įvertinus Lietuvos banko pasiūlymus ir kurioje pateiktai informacijai pritarė Lietuvos Respublikos Vyriausybė (2007 m. kovo 14 d. protokolinis sprendimas Nr. 16), infliacijos valdymo priemones	Finansų ministerija, Ūkio ministerija, Socialinės apsaugos ir darbo ministerija, Lietuvos bankas	2007–2011 metai
2. Restruktūrizuoti sveikatos priežiūros įstaigas, siekiant sveikatos apsaugos sistemos efektyvumo ir finansinio stabilumo	2.1. Plėtoti pirminę asmens sveikatos priežiūrą – pagrindinę paslaugų dalį perduoti privačioms gydymo įstaigoms	Sveikatos apsaugos ministerija	2007–2013 metai

2.2. Plėtoti ambulatorines paslaugas: dienos chirurgijos, dienos stacionaro, ambulatorinės reabilitacijos ir kitas	Sveikatos apsaugos ministerija	2007–2013 metai

2.3. Optimizuoti stacionarines paslaugas: stiprinti skubios pagalbos – priėmimo skyrius, plačiai paplitusias ligas gydyti arčiau gyventojų esančiose sveikatos priežiūros įstaigose, o sudėtingų ligų diagnostiką ir gydymą koncentruoti universitetinėse ligoninėse ir ligoninėse, kuriose pacientų srautai didžiausi	Sveikatos apsaugos ministerija	2007–2013 metai

2.4. Plėtoti slaugos paslaugas, integruoti jas į bendrojo pobūdžio ligonines, slaugą teikti kartu su socialinėmis paslaugomis, plėtoti slaugą ir socialinę globą paciento namuose	Sveikatos apsaugos ministerija, Socialinės apsaugos ir darbo ministerija	2007–2013 metai
3. Įgyvendinti aukštojo mokslo ir studijų reformą – didinti aukštojo mokslo sistemos efektyvumą, aukščiausiosios kvalifikacijos specialistų, atitinkančių visuomenės ir rinkos poreikius, pasiūlą	3.1. Pertvarkyti studijų finansavimo ir paramos studentams sistemas	Švietimo ir mokslo ministerija	2007–2008 metai

3.2. Atlikti mokslo ir studijų stebėseną ir analizę, išplėsti išorinio mokslo ir studijų institucijų veiklos vertinimo aprėptį	Švietimo ir mokslo ministerija	2007–2008 metai

3.3. Atnaujinti valstybinių universitetų ir kolegijų materialinę bazę	Švietimo ir mokslo ministerija	2007–2009 metai

3.4. Parengti ir pradėti įgyvendinti Aukštojo mokslo tarptautiškumo skatinimo programą	Švietimo ir mokslo ministerija, Užsienio reikalų ministerija, Vidaus reikalų ministerija	2007–2013 metai
3.5. Parengti ir įgyvendinti Protų susigrąžinimo ir pritraukimo iš kitų valstybių programą (numatant kiekybinius rodiklius)	Švietimo ir mokslo ministerija, Užsienio reikalų ministerija, Vidaus reikalų ministerija	2007–2013 metai
4. Stiprinti šalies inovacijų, mokslinių tyrimų ir eksperimentinės plėtros (toliau vadinama – MTEP) sistemą, smarkiai didinant viešojo sektoriaus investicijas, skatinant privatų sektorių investuoti į MTEP (kad būtų pasiektas 1,2 procento BVP bendrų investicijų į MTEP lygis 2008 metais) (verslo ir mokslo bendradarbiavimo stiprinimas: slėnių, technologijų platformų, klasterių plėtra; „pumpurinių“ įmonių, veikiančių ir besikuriančių modernių technologijų pramonėje, kūrimas ir kita)	4.1. Parengti naują Inovacijų versle programą ir jos įgyvendinimo priemones, siekiant nuolat didinti šalies inovacinį potencialą, skatinti ūkio subjektų inovacinę veiklą ir informacinių technologijų taikymą, užtikrinti nacionalinės ir ES inovacijų strategijos darną	Ūkio ministerija, Švietimo ir mokslo ministerija, Informacinės visuomenės plėtros komitetas prie Lietuvos Respublikos Vyriausybės, Vidaus reikalų ministerija	2007 metai

4.2. Kurti ir plėtoti integruotus mokslo, studijų ir verslo centrus (slėnius)	Švietimo ir mokslo ministerija, Ūkio ministerija	2007–2013 metai

4.3. Pertvarkyti ir sustiprinti programinį konkursinį MTEP ir inovacijų finansavimą; atsižvelgiant į galimybes, reorganizuoti esamas MTEP bei inovacijų paramos institucijas, įsteigti:	Švietimo ir mokslo ministerija, Ūkio ministerija	2007–2009 metai

4.3.1. Mokslinių tyrimų tarybą	Švietimo ir mokslo ministerija

4.3.2. Nacionalinę technologijų ir inovacijų plėtros agentūrą	Ūkio ministerija

4.4. Parengti ir pradėti įgyvendinti MTEP ir inovacijų skatinimo priemones, parengti projektus teisės aktų dėl pelno mokesčio lengvatų taikymo investicijoms į mokslinius tyrimus, eksperimentinę plėtrą ir technologijas, tobulinti mokesčių už pramoninės nuosavybės registravimą politiką	Ūkio ministerija, Finansų ministerija, Švietimo ir mokslo ministerija, Valstybinis patentų biuras	2007–2008 metai

4.5. Įgyvendinti kompleksines programas, kurios bus skirtos konkrečios mokslinių tyrimų ir eksperimentinės plėtros srities ir jai giminingo mokslui imlaus verslo sektoriaus kompleksinei plėtrai bei specialistų rengimui užtikrinti	Švietimo ir mokslo ministerija	2007–2013 metai

4.6. Sukurti finansines paskatas klasterizacijos (įmonių, susijusių įstaigų ir organizacijų bendradarbiavimo) procesui spartinti skatinant didesnės pridėtinės vertės produktų kūrimą ir verslo internacionalizavimą	Ūkio ministerija	2007–2013 metai

4.7. Skatinti Lietuvos mokslo ir verslo tinklų integravimąsi į tarptautinius mokslo, studijų ir verslo tinklus	Ūkio ministerija, Švietimo ir mokslo ministerija	2007–2008 metai
5. Skatinti investicijas, įgyvendinant naujas skatinimo priemones, gerinti verslo aplinką, didinti šalies investicinį patrauklumą	5.1. Parengti, pateikti Lietuvos Respublikos Vyriausybei tvirtinti ir pradėti įgyvendinti Investicijų skatinimo programą; įrengti pramoninius parkus (Šiauliuose, Kėdainiuose, Visagine, Marijampolėje, Panevėžyje, Alytuje, Naujojoje Akmenėje ir kitur) ir plėtoti laisvąsias ekonomines zonas (Kaune ir Klaipėdoje)	Ūkio ministerija	2007–2013 metai

5.2. Parengti rizikos kapitalui investuoti reikalingų teisės aktų projektus ir įkurti rizikos kapitalo fondą	Ūkio ministerija, Finansų ministerija	2007–2010 metai

5.3. Kontroliuoti ir vertinti vykstantį smulkaus ir vidutinio verslo mikrokreditavimo procesą, prireikus numatyti mikrokreditavimo plėtrą, šiuo tikslu parengti atitinkamus teisės aktus	Ūkio ministerija, Finansų ministerija	2007–2008 metai

5.4. Parengti teisės aktų projektus ir atlikti visus būtinus organizacinius veiksmus, kad:

5.4.1. Būtų įdiegta „vieno langelio“ tarnyba arba nustatyta lygiaverčio poveikio tvarka, leidžianti greitai ir nesudėtingai įsteigti bendrovę	Teisingumo ministerija	2007 metai

5.4.2. Vidutinis verslo pradėjimo, įskaitant bendrovės įsteigimą, laikotarpis būtų ne ilgesnis kaip savaitė	Ūkio ministerija, Teisingumo ministerija	2007 metai

5.4.3. Būtų persvarstytos ir kuo labiau sumažintos bendrovės įsteigimo sąnaudos, įskaitant atlyginimą notarams ir valstybės įmonei Registrų centrui	Teisingumo ministerija	2008 metai

5.5. Modernizuoti transeuropinės, vietinės ir valstybinės reikšmės transporto infrastruktūrą:

5.5.1. Tarptautinės reikšmės:

5.5.1.1. Kelių transportas – modernizuojami keliai Vilnius–Kaunas–Klaipėda, „Via Baltica“, Vilnius–Prienai–Marijampolė, Kaunas–Zarasai–Daugpilis, Vilnius–Panevėžys–Šiauliai–Palanga, vykdomi Vilniaus aplinkkelių tiesimo projektai	Lietuvos automobilių kelių direkcija prie Susisiekimo ministerijos	2007–2013 metai

5.5.1.2. Geležinkelių transportas – modernizuojamos geležinkelių signalizacijos, elektros tiekimo, radijo ryšio sistemos, atliekami „Rail Baltica“ projektavimo, stočių kelių ilginimo ir modernizavimo darbai	Susisiekimo ministerija	2007–2013 metai
5.5.1.3. Vandens transportas – rekonstruojami Klaipėdos jūrų uosto vartai, statoma keleivių ir krovinių keltų terminalo infrastruktūra, tvarkomi privažiuojamieji keliai	Susisiekimo ministerija	2007–2010 metai

5.5.1.4. Oro transportas – plėtojami ir modernizuojami Vilniaus (iki 2010 metų), Kauno (iki 2010 metų), Palangos (iki 2013 metų) oro uostų keleivių terminalai, atliekami oro uostų modernizavimo darbai	Susisiekimo ministerija	2007–2013 metai

5.5.2. Vietinės ir valstybinės reikšmės:

5.5.2.1. Kelių transportas – asfaltuojami žvyrkeliai, plečiamos jungtys su tarptautiniais koridoriais, diegiamos saugaus eismo ir aplinkosaugos priemonės	Lietuvos automobilių kelių direkcija prie Susisiekimo ministerijos	2007–2013 metai

5.5.2.2. Geležinkelių transportas –modernizuojama jungiamųjų geležinkelio linijų infrastruktūra (iki 2013 metų), diegiamos eismo saugos priemonės (iki 2010 metų)	Susisiekimo ministerija	2007–2013 metai

5.5.2.3. Vandens transportas – atstatomas Šventosios valstybinis jūrų uostas, gerinamos laivybos vidaus vandens keliais sąlygos	Susisiekimo ministerija	2007–2012 metai

5.6. Modernizuoti elektroninių ryšių infrastruktūrą (RAIN programa)	Susisiekimo ministerija	2007–2010 metai
6. Sukurti ir įdiegti geresnio reglamentavimo sistemą	6.1. Parengti ir įgyvendinti Geresnio reglamentavimo programą	Ūkio ministerija, Vidaus reikalų ministerija, Finansų ministerija	2007–2008 metai

6.2. Parengti ir pateikti Lietuvos Respublikos Vyriausybei pasiūlymus dėl institucijos, atsakingos už Geresnio reglamentavimo programos įgyvendinimo koordinavimą, paskyrimo	Ūkio ministerija, Vidaus reikalų ministerija, Teisingumo ministerija	2007–2008 metai

6.3. Parengti ir pateikti Lietuvos Respublikos Vyriausybei pasiūlymus dėl nacionalinės administracinės naštos skaičiavimo prioritetų ir kiekybinių įsipareigojimų	Ūkio ministerija	2008 metai
7. Didinti energijos vartojimo efektyvumą ir energetinį saugumą	7.1. Pradėti ir vykdyti Lietuvos ir Lenkijos elektros energetikos sistemų sujungimo projektą	Ūkio ministerija, Užsienio reikalų ministerija	2007–2012 metai

7.2. Parengti Lietuvos ir Švedijos elektros energijos tinklų sujungimo galimybių studiją	Ūkio ministerija, Užsienio reikalų ministerija	2007 metai
7.3. Pasiekti, kad 2010 metais elektros energija, kuriai gaminti naudojami atsinaujinantys energijos ištekliai, sudarytų ne mažiau kaip 7 procentus šalyje suvartojamos elektros energijos	Ūkio ministerija	2007–2010 metai

7.4. Parengti Lietuvos ir Lenkijos dujų sistemų sujungimo galimybių studiją	Ūkio ministerija	2008 metų IV ketvirtis

7.5. Vykdyti Daugiabučių namų modernizavimo programą, patvirtintą Lietuvos Respublikos Vyriausybės 2004 m. rugsėjo 23 d. nutarimu Nr. 1213 (Žin., 2004, Nr. 143-5232; 2005, Nr. 78-2839), užtikrinant ir Europos Sąjungos struktūrinių fondų paramos daugiabučiams namams atnaujinti, socialiniam būstui plėtoti probleminėse teritorijose panaudojimo galimybes	Aplinkos ministerija, Vidaus reikalų ministerija, Finansų ministerija	2007–2020 metai
8. Didinti darbo vietų efektyvumą, užtikrinant kvalifikuotos darbo jėgos pasiūlos atitiktį paklausai	8.1. Parengti darbo santykių ir užimtumo, darbuotojų saugos ir sveikatos politikos tobulinimo teisės aktų, užtikrinančių darbo rinkos lankstumą, projektus	Socialinės apsaugos ir darbo ministerija	2007–2008 metai

8.2. Parengti ir įgyvendinti priemones, užtikrinančias darbingumo, sveikatos ir gyvybės išsaugojimą darbo vietoje	Socialinės apsaugos ir darbo ministerija, Sveikatos apsaugos ministerija, Valstybinio socialinio draudimo fondo valdyba prie Socialinės apsaugos ir darbo ministerijos, Valstybinė darbo inspekcija	2007–2008 metai

8.3. Parengti ir taikyti vidinį (teritorinį) darbo jėgos mobilumą skatinančias ekonomines bei viešojo transporto sistemos modernizavimo priemones	Socialinės apsaugos ir darbo ministerija, Susisiekimo ministerija, Ūkio ministerija, Lietuvos darbo birža prie Socialinės apsaugos ir darbo ministerijos	2007–2008 metai

8.4. Numatyti ir įgyvendinti priemones, skatinančias lanksčias ikimokyklinio, priešmokyklinio ugdymo ir švietimo pagalbos organizavimo formas, užtikrinančias vaikų ugdymą, globą, priežiūrą ir sudarančias sąlygas šeimos įsipareigojimų turintiems tėvams dalyvauti darbo rinkoje	Socialinės apsaugos ir darbo ministerija, Švietimo ir mokslo ministerija	2007–2008 metai
8.5. Skatinti mokymąsi visą gyvenimą, pritraukti į darbo rinką kuo daugiau žmonių, suteikiant jiems kvalifikacijas, atitinkančias darbdavių poreikius, rengti ir įgyvendinti verslumo ir darbdavių ugdymo programas	Socialinės apsaugos ir darbo ministerija, Švietimo ir mokslo ministerija, Žemės ūkio ministerija, Lietuvos darbo birža prie Socialinės apsaugos ir darbo ministerijos, Lietuvos darbo rinkos mokymo tarnyba prie Socialinės apsaugos ir darbo ministerijos	2007–2013 metai

8.6. Sukurti ir įdiegti švietimo, profesinio mokymo stebėsenos ir kokybės užtikrinimo sistemą	Švietimo ir mokslo ministerija	2007–2013 metai

8.7. Įtraukti lyčių lygybės aspektą į Įmonių socialinės atsakomybės programos priemones	Socialinės apsaugos ir darbo ministerija	2007–2008 metai

______________